Okuyigiriza abaana empisa kitandikira ku nneeyisa ya muzadde oba omukuza. Omwana yeetaaga okutendekebwa okulaba nga buli ky’ategeera akyekenneenya okuva ku njuyi zonna asobole okukitegeera. Amasomero, amatendekero n’abakuza b’abaana bonna okutwalira awamu, balina okuyigiriza omwana engeri y’okulowoozaamu. Endowooza eno erina okuba ng’enoonya okumanya amazima oba ekituufu. Omwana alina okunoonya enjawulo eri mu bintu ebifaanagana wamu n’okunoonya obumu bw’ebintu ebitafaanagana. Kino kijja kumusobozesa okwawula ekibi n’ekirungi, omulabe n’owoomukwano, ekikyamu n’ekituufu, wamu n’okuvumbula ekibalo ne ssaayansi ali mu butonde. Omwana atendekebwa okuva mu buto okuba ng’alowooza bw’atyo kimwanguyira okweyunira “enkola eya ssaayansi” okunoonyereza ku butonde oba embeera mu kitundu mw’abeera. Okuyigiriza omwana empisa kintu kikulu nnyo mu nkuza y’omwana kyokka abazadde bangi olw’okuba bakulidde mu mulembe ogusuuliridde enkuza yaffe ey’ennono, tebamanyi ngeri ya kuyigiriza baana mpisa. Abazadde abamu abasomyeko naddala abo abalina ku ssente, balowooza nti ensimbi ze balina zimala okufuula abaana baabwe ab’obuvunaanyizibwa nga bakuze. Tutera n’okuwulira abazadde abamu nga boogera nti: “Nze nabonaabona, siyinza kukkiriza mwana wange kubonaabona”. Abazadde nga bano balowooza, okuyigiriza omwana okukola, naddala emirimu gy’obulimi n’obulunzi, n’okukola emirimu gy’awaka nga okwoza engoye, amasowaani n’ebikopo, okusaawa oluggya, okwera n’okusiimuula enju oba okuwaata, okusaniika emmere n’okugabula abagenyi, kuba kumubonyaabonya. Nedda si bwe kiri! Mu butuufu abaana ab’omulembe guno abamu tebamanyi na kwaniriza bagenyi! Okuyigiriza empisa y’engeri ey’okuyamba abaana okuyiga enneeyisa eyeetaagisa n’okutuuka ku kusalawo okwetaagisa. Okutendeka omwana mu mpisa kimuyamba okufuga embeera ze ez’obuntu, obukkakamu, okufa ku balala n’okutegeeragana nabo.